作者:元稹
標題:酬盧秘書
內容:偶有沖天氣，都無處世才。未容榮路穩，先踏禍機開。分久沉荊掾，慚經廁柏臺。理推愁易惑，鄉思病難裁。夜伴吳牛喘，春驚朔雁回。北人腸斷送，西日眼穿頹。唯望魂歸去，那知詔下來。涸魚千丈水，僵燕一聲雷。幽匣提清鏡，衰顏拂故埃。夢雲期紫閣，厭雨別黃梅。親戚迎時到，班行見處陪。文工猶畏忌，朝士絕嫌猜。新識蓬山傑，深交翰苑材。連投珠作貫，獨和玉成堆。劇敵徒相軋，羸師亦自媒。磨礱刮骨刃，翻擲委心灰。恐被神明哭，憂為造化災。私調破葉箭，定飲搴旗杯。金寶潛砂礫，芝蘭似草萊。憑君毫髮鑒，莫遣翳莓苔。